水心先生爲趙振文作馬堘歌次韻
作者：劉克莊
朝代：宋

paragraphs: 洛陽牡丹隔萬里，棘荒姚魏扶不起。
馬堘近在杭州陌，野人只向詩中識。
勻朱傅粉初窺牆，海棠爲屋辛夷房。
千林春色已呈露，一株國艷猶閟藏。
多情荀令香透袖，俊遊恐落都人後。
摇鞭深入紅雲鄉，解衣旋貰黄縢酒。
淮南芍藥初過兵，人生何必塞上行。
墜裀委壤各有命，肯學凍士鳴不平。
移家欲傍園翁住，手開蕪地通蘋渚。
尋芳栩栩趁蝶飛，逐臭紛紛憐蚋聚。
君不見玄都吟筆妙燕許，詩人却遣世人怒。
君若拏舟獨往時，我亦荷鋤相隨去。